[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 18.2.2009

COM(2009) 73 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Ετήσια στρατηγική πολιτικής για το 2010

ΠΙΝΑΚΑΣ ΠΕΡΙΕΧΟΜΕΝΩΝ

1. ΕΙΣΑΓΩΓΗ 3

2. ΜΕΡΟΣ Ι – ΠΡΟΤΕΡΑΙΟΤΗΤΕΣ ΠΟΛΙΤΙΚΗΣ ΓΙΑ ΤΟ 2010 4

2.1. Οικονομική και κοινωνική ανάκαμψη 4

2.2. Κλιματική αλλαγή και αειφόρος ανάπτυξη της Ευρώπης 6

2.3. Προτεραιότητα στον πολίτη 7

2.4. Η Ευρώπη ως παγκόσμιος εταίρος 8

2.5 Βελτίωση της νομοθεσίας και διαφάνεια 10

3. ΜΕΡΟΣ II – ΓΕΝΙΚΟ ΠΛΑΙΣΙΟ ΑΝΘΡΩΠΙΝΩΝ ΚΑΙ ΔΗΜΟΣΙΟΝΟΜΙΚΩΝ ΠΟΡΩΝ ΓΙΑ ΤΟ 2010 10

3.1. Ανθρώπινοι πόροι 10

3.2. Μεταβολές στην κατανομή των δημοσιονομικών πόρων 11

3.2.1. Ανταγωνιστικότητα για την ανάπτυξη και την απασχόληση (Τομέας 1α) 11

3.2.2. Συνοχή για την ανάπτυξη και την απασχόληση (Τομέας 1β) 12

3.2.3. Διατήρηση και διαχείριση των φυσικών πόρων (τομέας 2) 12

3.2.4. Ελευθερία, ασφάλεια και δικαιοσύνη (τομέας 3α) 13

3.2.5. Ιθαγένεια (τομέας 3β) 13

3.2.6. Η ΕΕ ως παγκόσμιος εταίρος (τομέας 4) 13

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Ετήσια στρατηγική πολιτικής για το 2010

1. Εισαγωγή

Η παρούσα ετήσια στρατηγική πολιτικής προετοιμάζει την κατάρτιση της πολιτικής ατζέντας για το 2010 και εγκαινιάζει το διοργανικό διάλογο σχετικά με τις προτεραιότητες του επόμενου έτους. Μολονότι η παρούσα Επιτροπή είναι υπεύθυνη για την εξασφάλιση της συνέχειας του στρατηγικού σχεδιασμού και του συστήματος προγραμματισμού του οργάνου, πρέπει επίσης να λάβει υπόψη της το γεγονός ότι το 2010 θα αναλάβει καθήκοντα μια νέα Επιτροπή. Εναπόκειται στην επόμενη Επιτροπή να αναθεωρήσει τις πολιτικές προτεραιότητες ενόψει των στρατηγικών της στόχων και να τις μετατρέψει σε επιχειρησιακό πρόγραμμα κατά την εκπόνηση του προγράμματος εργασίας της για το 2010.

Εάν ολοκληρωθούν οι εθνικές διαδικασίες κύρωσης, είναι δυνατόν η συνθήκη της Λισαβόνας να επιφέρει μείζονες αλλαγές στο θεσμικό πλαίσιο της ΕΕ κατά το 2010. Η έναρξη ισχύος της συνθήκης θα απαιτούσε την υποβολή από την Επιτροπή ορισμένων προτάσεων που θα προσδώσουν πλήρη ισχύ στις διατάξεις της.

Η Ευρώπη αντιμετωπίζει σήμερα μια οικονομική κρίση που επηρεάζει τους πολίτες και τις επιχειρήσεις σε κάθε μέρος της ηπείρου. Οι επιπτώσεις αυτής της κρίσης θα είναι πιθανώς σημαντικές τόσο το 2009 όσο και το 2010. Επομένως, η ΕΕ πρέπει να συνεχίσει να δρα με ταχύτητα, αποφασιστικότητα και με συντονισμένο τρόπο καθώς και να συμμετέχει πλήρως στη χάραξη διεθνών λύσεων. Το ευρωπαϊκό σχέδιο για την ανάκαμψη της οικονομίας παρέχει σταθερή βάση για την κατάρτιση των όρων ανάκαμψης ενώ η εκτέλεσή του κατά το υπόλοιπο του 2009 και κατά το 2010 θα αποτελέσει θέμα ύψιστης σημασίας. Προκειμένου να διασφαλισθεί ότι η ΕΕ θα εξέλθει από την κρίση πιο δυνατή και σε θέση να εκμεταλλευθεί καλύτερα την ανάκαμψη, πρέπει να συνεχισθούν οι διαρθρωτικές μεταρρυθμίσεις στο πλαίσιο της στρατηγικής της Λισαβόνας για την ανάπτυξη και την απασχόληση, με πνεύμα εταιρικής σχέσης μεταξύ των ευρωπαϊκών οργάνων και των κρατών μελών.

Η υποβολή της αναθεώρησης του προϋπολογισμού το 2009 θα εγκαινιάσει σημαντικές συζητήσεις μεταξύ της Επιτροπής, του Ευρωπαϊκού Κοινοβουλίου και του Συμβουλίου για το μέλλον των οικονομικών της ΕΕ. Κατά τη διάρκεια του 2010, η Επιτροπή θα επιδιώξει να επιτύχει συναίνεση σχετικά με τις κύριες πτυχές του επόμενου πολυετούς δημοσιονομικού πλαισίου, ώστε να προετοιμάσει το έδαφος για νομοθετικές προτάσεις. Μέρος αυτής της προετοιμασίας κατά τη διάρκεια του 2010 θα περιλαμβάνει την ενδιάμεση αναθεώρηση των υφιστάμενων προγραμμάτων δαπανών της ΕΕ. Η προστασία των οικονομικών συμφερόντων της ΕΕ θα συνεχίσει να αποτελεί υψηλή προτεραιότητα για την Επιτροπή, ως αναπόσπαστο τμήμα της χρηστής και αυστηρής δημοσιονομικής διαχείρισης των πολιτικών της ΕΕ.

Η σχετική με θέματα της ΕΕ επικοινωνία θα έχει ζωτική σημασία σε ένα έτος που θα σημαδευθεί από ορισμένες θεσμικές αλλαγές. Η Επιτροπή, το Συμβούλιο και το Ευρωπαϊκό Κοινοβούλιο θα καταρτίσουν διοργανικές προτεραιότητες επικοινωνίας σύμφωνα με την πολιτική δήλωση σχετικά με τη σύμπραξη για την επικοινωνιακή προβολή των ευρωπαϊκών θεμάτων. Θα καλυφθούν θέματα άμεσου ενδιαφέροντος για τους πολίτες, όπως η οικονομική ανάκαμψη, το περιβάλλον, το κλίμα και η ενέργεια, μαζί με τη βελτιωμένη ευρωπαϊκή διακυβέρνηση για την εσωτερική και εξωτερική ασφάλεια που συνεπάγεται η νέα Συνθήκη.

2. Μέρος Ι – Προτεραιότητες πολιτικής για το 2010

2.1. Οικονομική και κοινωνική ανάκαμψη

Μετά την αναληφθείσα κατά το 2009 δράση, ένα από τα κύρια καθήκοντα της Επιτροπής θα είναι η διασφάλιση αποτελεσματικής συνέχειας στο ευρωπαϊκό σχέδιο για την ανάκαμψη της οικονομίας και η παρακολούθηση του αντικτύπου του τόσο στα κράτη μέλη όσο και στο επίπεδο της Κοινότητας. Η Επιτροπή θα εξασφαλίσει ότι τα κράτη μέλη τηρούν τις δεσμεύσεις τους ως προς τη συνέχιση και τον συντονισμό των εθνικών τους προσπαθειών στο πλαίσιο της στρατηγικής της Λισαβόνας για την ανάπτυξη και την απασχόληση και στο πλαίσιο του συμφώνου σταθερότητας και ανάπτυξης. Δεδομένου ότι το δεύτερο στάδιο της στρατηγικής της Λισαβόνας περατώνεται, πρέπει να αποφασισθεί ο τρόπος ενίσχυσης της στρατηγικής αυτής μετά το 2010.

Όπως εξελίσσεται η κρίση, είναι ιδιαίτερα σημαντικό να χρησιμοποιήσει η ΕΕ τους μοχλούς που διαθέτει για να συνδράμει το έργο των κρατών μελών όσον αφορά την αντιμετώπιση της ανεργίας και την υποστήριξη της κοινωνικής συνοχής. Η κοινοτική πτυχή των πολιτικών απασχόλησης, εκπαίδευσης και κατάρτισης πρέπει να χρησιμοποιηθεί με δημιουργικό τρόπο για να βοηθήσει τα κράτη μέλη να αναπτύξουν στρατηγικές για τη δημιουργία νέων δεξιοτήτων, τη βελτίωση της ποιότητας των θέσεων απασχόλησης και τη συνδρομή προς αυτούς που έχασαν τη θέση εργασίας τους, μεταξύ άλλων και μέσω της μεγαλύτερης χρήσης του Ευρωπαϊκού Κοινωνικού Ταμείου και του Ευρωπαϊκού Ταμείου Προσαρμογής στην Παγκοσμιοποίηση. Το 2010 θα εκδηλωθούν τα αποτελέσματα των προσαρμογών που επήλθαν στα προγράμματα συνοχής και αγροτικής ανάπτυξης της περιόδου 2007-2013 και της επιτάχυνσης της εφαρμογής τους για να ενισχυθεί η πλήρης ανάκαμψη από την κρίση. Αυτό συνεπάγεται μεγαλύτερη συνεργασία με τις εθνικές και περιφερειακές δημόσιες αρχές για την κατάρτιση σχεδίων ώστε να αυξηθούν οι επενδύσεις στην ενεργειακή απόδοση, οι τεχνολογίες χαμηλών εκπομπών άνθρακα και ανανεώσιμων πηγών ενέργειας, τα έργα υποδομής και τα μέτρα για την καταπολέμηση της κλιματικής αλλαγής.

Επίσης, το 2010 θα αποτελέσει κρίσιμο έτος για την ολοκλήρωση και την υλοποίηση των τρεχουσών εργασιών για την αναθεώρηση της ρύθμισης και εποπτείας των χρηματοπιστωτικών αγορών. Η κρίση εξέθεσε ανεπάρκειες και αδυναμίες του ισχύοντος πλαισίου. Η Επιτροπή ανέλαβε τη δέσμευση να διασφαλίσει ότι όλα τα συστημικώς σημαντικά ιδρύματα θα υπόκεινται στη δέουσα ρύθμιση. Σύντομα, η Επιτροπή θα υποβάλει προτάσεις για τη μεταρρύθμιση των χρηματοπιστωτικών υπηρεσιών, βασιζόμενη στις εργασίες της ομάδας De Larosière, και παράλληλα με τις τρέχουσες διεθνείς εξελίξεις, ιδίως στην G20. Η ορθή και έγκαιρη έγκριση και εφαρμογή των μέτρων μεταρρύθμισης θα εξακολουθήσει να αποτελεί κορυφαία προτεραιότητα κατά τη διάρκεια του 2009 και του 2010.

Μια ανοικτή και αποτελεσματική ενιαία αγορά αποτελεί ένα από τα πολυτιμότερα εργαλεία της ΕΕ όσον αφορά τη διατήρηση της ανάπτυξης και την προώθηση της ευημερίας. Η Επιτροπή θα συνεχίσει να συνεργάζεται με τα κράτη μέλη προκειμένου η ενιαία αγορά να λειτουργεί προς άμεσο όφελος των πολιτών της ΕΕ και των επιχειρήσεων. Θα συνεχίσει τις μεταρρυθμίσεις που ξεκίνησαν στο πλαίσιο της αναθεώρησης της ενιαίας αγοράς για να βελτιώσει τις ευκαιρίες σχετικά με το επιχειρηματικό περιβάλλον και να προωθήσει την εμπιστοσύνη των καταναλωτών και τη ζήτηση. Η πλήρης εφαρμογή της πράξης για τις μικρές επιχειρήσεις του 2008 και η βελτίωση της πρόσβασης στην αγορά των ΜΜΕ σε τρίτες χώρες θα αποτελέσουν μέρος των εργασιών ανάκαμψης το 2010 και θα βοηθήσουν τις ΜΜΕ να συνεχίσουν να λειτουργούν σε περίοδο κρίσης.

Η Επιτροπή θα διασφαλίσει ότι η ενιαία αγορά θα παραμείνει ανοικτή σε ιδιωτικές επιχειρήσεις προκειμένου να μπορέσουν οι αγορές να επιστρέψουν στην ανταγωνιστικότητα και μετά το 2010. Η θέση σε ισχύ και η εφαρμογή της οδηγίας για τις υπηρεσίες πρέπει να προσφέρει σταθερό πλαίσιο στην προσπάθεια αυτή. Η εφαρμογή της οδηγίας για τις ταχυδρομικές υπηρεσίες θα εισέλθει στο τελικό της στάδιο, ανοίγοντας τις ταχυδρομικές αγορές στον πλήρη ανταγωνισμό. Ένα νέο πλαίσιο μπορεί να αναπτυχθεί για την τυποποίηση στην Ευρώπη ώστε το υφιστάμενο σύστημα να γίνει περισσότερο αποτελεσματικό.

Μία από τις προτεραιότητες το 2010 θα έγκειται στη διαχείριση του αντίκτυπου των σχετικών με την κρίση αλλαγών στην οικονομία της Ευρώπης μέσω του ελέγχου των κρατικών ενισχύσεων και των συγχωνεύσεων. Η επιτάχυνση της καταπολέμησης των συμπράξεων και η εφαρμογή των κανόνων ανταγωνισμού στις βιομηχανίες δικτύου (ενέργεια, ΤΠΕ, μεταφορές, ταχυδρομικές και χρηματοπιστωτικές υπηρεσίες) θα βοηθήσουν επίσης την ανάκαμψη της οικονομίας. Θα διεξαχθούν περαιτέρω έρευνες στον τομέα του ανταγωνισμού και οι νέες δράσεις εις βάθος παρακολούθησης της αγοράς θα βοηθήσουν στον εντοπισμό των ανεπαρκών αγορών και των τομέων στους οποίους οι προσαρμογές μπορούν να αποφέρουν κέρδη όσον αφορά την ανάπτυξη, τη δημιουργία θέσεων απασχόλησης και την ευημερία του καταναλωτή. Ταυτόχρονα, πρέπει να διασφαλιστεί η συνοχή σε ευρωπαϊκό επίπεδο όσον αφορά το ζήτημα της διάσωσης και αναδιάρθρωσης των εταιρειών που πλήγησαν σε μεγάλο βαθμό από την κρίση.

Η εφαρμογή της νομοθεσίας που αναμένεται να συμφωνηθεί το 2009 σχετικά με τις βιομηχανίες δικτύου θα καταστήσει περισσότερο ανταγωνιστικές τις αγορές τηλεπικοινωνιών, ηλεκτρικής ενέργειας και φυσικού αερίου. Το 2010 θα σημάνει τον κατάλληλο χρόνο για την εκπόνηση ολοκληρωμένης προσέγγισης πολιτικής για την οικονομία των ψηφιακών υπηρεσιών και την ανασύνταξη του τρέχοντος πλαισίου πολιτικής για τις ΤΠΕ (i2010). Ειδικότερα, θα συνεχιστούν οι εργασίες για τη συμβολή των ΤΠΕ στην ενεργειακή απόδοση. Η ασφάλεια του δικτύου και των πληροφοριών θα απαιτήσει ειδική προσοχή. Επίσης, το 2010 θα δοθεί συνέχεια στην ανανεωμένη ευζωνική στρατηγική που θα εφαρμοσθεί από την Επιτροπή το 2009, συμπεριλαμβανομένης της ενδεχόμενης επέκτασης της ευζωνικής πρόσβασης στις αγροτικές περιοχές.

Στο τρέχον οικονομικό κλίμα, απαιτούνται πιο δραστήριες προσπάθειες για να καταπολεμηθεί η παραποίηση/απομίμηση και η πειρατεία, ιδίως χάρη στα τελωνεία και στη διεθνή συνεργασία. Επίσης, θα συνεχισθούν οι προσπάθειες για τη δημιουργία κοινοτικού διπλώματος ευρεσιτεχνίας και συστήματος εκδίκασης των σχετικών διαφορών. Παρομοίως, τα συστήματα δικαιωμάτων πνευματικής ιδιοκτησίας και εμπορικού σήματος πρέπει να εκσυγχρονισθούν για να ανταποκρίνονται στις ανάγκες των επιχειρήσεων και των καταναλωτών.

Η Επιτροπή, για να μειώσει τον κατακερματισμό των ευρωπαϊκών ερευνητικών προσπαθειών, θα συνεχίσει να εργάζεται μαζί με τα κράτη μέλη για την ελεύθερη κυκλοφορία της γνώσης στον ευρωπαϊκό χώρο έρευνας (ΕΧΕ). Το 7ο πρόγραμμα πλαίσιο για την έρευνα θα παραμείνει ακρογωνιαίος λίθος της οικοδόμησης του ΕΧΕ. Η αποτελεσματική εφαρμογή της ευρυζωνικής στρατηγικής καινοτομίας θα υποβοηθήσει τη μετατροπή της έρευνας σε εμπορική επιτυχία.

Η Επιτροπή θα συνεχίσει να παρέχει τη συνδρομή της για την ανάπτυξη του Ευρωπαϊκού Ινστιτούτου Καινοτομίας και Τεχνολογίας (EIT). Οι δυνατότητες του Ινστιτούτου όσον αφορά την προώθηση της καινοτομίας θα αποδεσμευθούν με την έναρξη λειτουργίας των πρώτων κοινοτήτων γνώσης και καινοτομίας.

Στον τομέα των μεταφορών, εντός του 2010 μπορεί να ολοκληρωθεί η διαδικασία διαβούλευσης για το μέλλον της πολιτικής μεταφορών της ΕΕ. Αυτό θα επιτρέψει στην Επιτροπή να αναθεωρήσει την πολιτική μεταφορών της, λαμβάνοντας υπόψη το αίτημα για μια οικονομία με χαμηλές εκπομπές άνθρακα και τους προσφάτως αναπτυχθέντες μηχανισμούς χρηματοδότησης. Επίσης, θα επικαιροποιηθούν οι κατευθυντήριες γραμμές για τα διευρωπαϊκά δίκτυα μεταφορών (ΔΕΔ-Μ) ενόψει της επιστημονικής και τεχνολογικής προόδου. Επιπλέον, η Επιτροπή θα υποβάλει προτάσεις για τη μελλοντική διακυβέρνηση του προγράμματος Galileo (μετά το 2013).

2.2. Κλιματική αλλαγή και αειφόρος ανάπτυξη της Ευρώπης

Εάν η ΕΕ επιτύχει το φιλόδοξο στόχο μιας νέας διεθνούς συμφωνίας για την κλιματική αλλαγή στην Κοπεγχάγη το 2009, αυτή η νέα συμφωνία θα μεταφερθεί και θα εφαρμοσθεί εντός της ΕΕ και σε άλλες περιοχές του κόσμου, συμπεριλαμβανομένων των περισσότερο ευάλωτων χωρών που πλήττονται από την κλιματική αλλαγή. Επιπλέον, η ΕΕ ανέλαβε φιλόδοξες μονομερείς δεσμεύσεις για τη μείωση των δικών της εκπομπών αερίων του θερμοκηπίου, την ανάπτυξη ανανεώσιμων πηγών ενέργειας και τη βελτίωση της ενεργειακής απόδοσης. Η εφαρμογή της προσφάτως εγκριθείσας δέσμης μέτρων για το κλίμα και την ενέργεια, συμπεριλαμβανομένου του συστήματος εμπορίας εκπομπών της ΕΕ, θα αποτελέσει προτεραιότητα για το 2010. Οι επενδύσεις στο πλαίσιο των διαρθρωτικών ταμείων, που ανέρχονται σε 13 δισ. EUR για το 2010, θα βοηθήσουν στη βελτίωση του περιβάλλοντος και στην καταπολέμηση της κλιματικής αλλαγής. Οι επιχειρησιακές υπηρεσίες της Παγκόσμιας Παρακολούθησης του Περιβάλλοντος και της Ασφάλειας (GMES) θα αναπτυχθούν περαιτέρω για να παρακολουθούν τις συνέπειες της κλιματικής αλλαγής.

Με βάση τις προτάσεις της Επιτροπής, το εαρινό Ευρωπαϊκό Συμβούλιο του 2010 πρέπει να εγκρίνει σχέδιο δράσης για την ενέργεια για την περίοδο 2010-2014. Η ενεργειακή απόδοση θα εξακολουθήσει να αποτελεί σημαντικό θέμα, ιδίως μέσω της επικαιροποίησης του σχεδίου δράσης για την ενεργειακή απόδοση. Οι κατευθυντήριες γραμμές για τα διευρωπαϊκά δίκτυα ενέργειας (ΔΕΔ-Ε) πρέπει επίσης να επανεξετασθούν για να δημιουργηθεί αποτελεσματικό μέσο για την ενεργειακή ασφάλεια. Επίσης, θα πρέπει να καταβληθούν προσπάθειες για την υλοποίηση της νέας νομοθεσίας για τις ανανεώσιμες πηγές ενέργειας και την ενιαία αγορά ηλεκτρικής ενέργειας και φυσικού αερίου.

Κατά τη διάρκεια του 2010, η Επιτροπή θα συνεχίσει να προστατεύει τη βιοποικιλότητα της ΕΕ μέσω της εφαρμογής της υφιστάμενης νομοθεσίας της ΕΕ για τη φύση, της ολοκλήρωσης του δικτύου Natura 2000 και της εκτέλεσης του σχεδίου δράσης για τη βιοποικιλότητα του 2006. Το 2010 θα αποτελέσει το πρώτο έτος πλήρους εφαρμογής του διαγνωστικού ελέγχου της κοινής γεωργικής πολιτικής. Επίσης, η Επιτροπή θα συνεχίσει τις πρωτοβουλίες που σχεδιάστηκαν στο πρόγραμμα εργασίας της για το 2009 σχετικά με τον καθορισμό των μειονεκτικών περιοχών και την ποιότητα των γεωργικών προϊόντων.

Η Επιτροπή θα συνεχίσει να προωθεί και να εφαρμόζει την ολοκληρωμένη θαλάσσια πολιτική της κατά το 2010, συμπεριλαμβανομένων των μακροπρόθεσμων σχεδίων της για την επιτήρηση της θάλασσας, τον θαλάσσιο χωροταξικό σχεδιασμό και για το ευρωπαϊκό δίκτυο θαλάσσιων παρατηρήσεων και δεδομένων (EMODNΕΤ). Το 2010 θα αποτελέσει σημαντικό έτος για την κοινή αλιευτική πολιτική (ΚΑΠ), με την αναμενόμενη υποβολή των προτάσεων μεταρρύθμισης της Επιτροπής μετά από δημόσια διαβούλευση. Επίσης, το 2010 θα αρχίσει να ισχύει η μεταρρύθμιση του ελέγχου και της εκτέλεσης της ΚΑΠ, μόλις εγκριθεί η πρόταση που επί του παρόντος συζητείται.

Η Επιτροπή θα παράσχει επιχειρησιακή στήριξη για την εφαρμογή της στρατηγικής για τη Βαλτική Θάλασσα και του σχεδίου δράσης της, καλύπτοντας τομείς όπως η ενέργεια, το περιβάλλον, οι μεταφορές, οι ΤΠΕ, η έρευνα, η καινοτομία και η αυξημένη συνεργασία με τρίτες χώρες.

2.3. Προτεραιότητα στον πολίτη

Το 2010 θα είναι το πρώτο έτος εφαρμογής του προγράμματος της Στοκχόλμης στον τομέα της ελευθερίας, της ασφάλειας και της δικαιοσύνης. Με βάση τις πρωτοβουλίες που θα παρουσιασθούν το 2009, θα προχωρήσουν οι εργασίες για την καταπολέμηση των τρομοκρατικών απειλών και του οργανωμένου εγκλήματος σε μια προσπάθεια να βελτιωθεί η ασφάλεια των πολιτών. Ένας άλλος τομέας εργασιών θα συνίσταται στην ανάπτυξη του ευρωπαϊκού χώρου δικαιοσύνης ιδίως μέσω της πύλης για την ηλεκτρονική δικαιοσύνη, της βελτίωσης της αμοιβαίας αναγνώρισης σε αστικές και ποινικές υποθέσεις και της χορήγησης περαιτέρω διαδικαστικών δικαιωμάτων.

Η προστασία των θεμελιωδών δικαιωμάτων θα παραμείνει στο επίκεντρο της δραστηριότητας της ΕΕ, ιδίως όσον αφορά ευάλωτες ομάδες, όπως τα παιδιά. Θα συνεχισθεί η δράση για την προώθηση της ιθαγένειας και την απλούστευση της ζωής των πολιτών όταν ταξιδεύουν σε χώρες εκτός της ΕΕ. Μπορεί να χρειασθούν νέες πρωτοβουλίες για να υπάρξει ανταπόκριση στην πρόκληση της προστασίας της ιδιωτικής ζωής στην εποχή της παγκοσμιοποίησης.

Το ευρωπαϊκό σύμφωνο για τη μετανάστευση και το άσυλο παρέχει το πλαίσιο για τις πολιτικές της ΕΕ για τη μετανάστευση και το άσυλο τα επόμενα έτη. Το Ευρωπαϊκό Συμβούλιο, εμπνεόμενο από έκθεση της Επιτροπής, θα διενεργήσει την πρώτη ετήσια συζήτησή του για την εφαρμογή του συμφώνου τον Ιούνιο του 2010. Όσον αφορά την κοινωνική ένταξη, πρέπει να υλοποιηθούν οι πρωτοβουλίες που καθορίστηκαν στην υπουργική διάσκεψη του Vichy του 2008.

Στον τομέα των συνόρων, πρέπει να εφαρμοστεί στην πράξη ο νέος μηχανισμός αξιολόγησης Σένγκεν. Στην αρχή του 2010, η Επιτροπή μπορεί να καταθέσει προτάσεις για την κατάρτιση συστήματος εισόδου/εξόδου, για ένα πρόγραμμα καταχώρισης ταξιδιωτών και για τροποποίηση της εντολής του Οργανισμού Frontex. Επίσης, το 2010 πρέπει να επιτευχθεί πρόοδος ως προς τη θέσπιση ευρωπαϊκού συστήματος εποπτείας των συνόρων (Eurosur). Η κοινή ευρωπαϊκή πολιτική για τις θεωρήσεις θα ενισχυθεί, ιδίως μέσω της εφαρμογής της αρχής της αμοιβαιότητας των απαλλαγών από την υποχρέωση θεώρησης.

Οι πολιτικές για την απασχόληση, την εκπαίδευση και την κατάρτιση θα βρεθούν στο επίκεντρο των προσπαθειών για την αντιμετώπιση των συνεπειών της κρίσης. Ως συνέχεια στη ανανεωμένη κοινωνική ατζέντα, η επόμενη Επιτροπή θα συνεχίσει να εργάζεται στους τομείς της απασχόλησης, των κοινωνικών υποθέσεων, της ισότητας των φύλων και της νεότητας για να βοηθήσει στην αντιμετώπιση σημαντικών πολιτικών προκλήσεων, όπως η παγκοσμιοποίηση, η τεχνολογική ανάπτυξη και η δημογραφική αλλαγή. Επίσης, η Επιτροπή πρέπει να παρουσιάσει στρατηγική για τη συνέχεια που θα δοθεί στον χάρτη πορείας για την ισότητα των φύλων, που θα περατωθεί το 2010, και να συνεχίσει τις προσπάθειές της για να επιτύχει στην πράξη τις ίσες ευκαιρίες για τα άτομα με αναπηρία. Το 2010, που ανακηρύχθηκε ευρωπαϊκό έτος για την καταπολέμηση της φτώχειας και του κοινωνικού αποκλεισμού, θα βοηθήσει την προβολή της πολιτικής δέσμευσης της ΕΕ να εξαλείψει τη φτώχεια και να καταπολεμήσει τον κοινωνικό αποκλεισμό. Η Επιτροπή θα προετοιμάσει, μαζί με τα κράτη μέλη, τους ενδιαφερόμενους φορείς και άλλα θεσμικά όργανα, την ανακήρυξη του 2011 ως ευρωπαϊκού έτους εθελοντισμού.

Θα ληφθούν περαιτέρω μέτρα για τη βελτίωση της δημόσιας υγείας και την εγγύηση της ασφάλειας των καταναλωτών. Αυτό συνεπάγεται την υλοποίηση της στρατηγικής της ΕΕ για την υγεία, τη λειτουργία του δεύτερου προγράμματος κοινοτικής δράσης στον τομέα της υγείας, την ολοκλήρωση των διαδικασιών συναπόφασης για τα δικαιώματα των ασθενών στη διασυνοριακή ιατρική περίθαλψη, τη δωρεά οργάνων και τη μεταμόσχευση καθώς και την επικαιροποίηση των εργασιών για την πανδημία γρίπης και τις απειλές της δημόσιας υγείας. Η έγκριση της δέσμης προτάσεων για τα φαρμακευτικά προϊόντα θα επιτρέψει να δοθούν εγγυήσεις στους ασθενείς για την ασφάλεια των φαρμάκων ενώ θα διατηρεί παράλληλα την ανταγωνιστικότητα του τομέα. Η υγεία και η καλή μεταχείριση των ζώων ενδέχεται να αποτελέσουν έναν ακόμα τομέα στον οποίο η Επιτροπή θα υποβάλει νέες προτάσεις, σύμφωνα με τη στρατηγική για την υγεία των ζώων και το σχέδιο δράσης για την καλή μεταχείριση των ζώων.

Η Επιτροπή θα συνεχίσει την κοινή της δράση με τις αρχές των ΗΠΑ και της Κίνας για την ασφάλεια των τροφίμων και θα την επεκτείνει και σε άλλες χώρες. Με την προσεχή έναρξη ισχύος της οδηγίας για την ασφάλεια των παιχνιδιών θα ενταθούν αυτές τις προσπάθειες. Η Επιτροπή θα εξακολουθήσει να παρακολουθεί τις αγορές και τα αποτελέσματα για τους καταναλωτές και θα συνεχίσει τον προβληματισμό σχετικά με τον τρόπο καλύτερης εφαρμογής του κεκτημένου για τον καταναλωτή, με βάση την ανακοίνωση που θα υποβληθεί το 2009. Επίσης, η Επιτροπή θα δώσει συνέχεια στην Πράσινη Βίβλο του 2008 σχετικά με τα μέσα συλλογικής έννομης προστασίας των καταναλωτών.

2.4. Η Ευρώπη ως παγκόσμιος εταίρος

Μια ισχυρή στάση της ΕΕ στην παγκόσμια σκηνή έχει ουσιαστική σημασία για να αντιμετωπισθούν οι διάφορες προκλήσεις της παγκοσμιοποίησης, από την ενεργειακή ασφάλεια, την κλιματική αλλαγή, την επισιτιστική ασφάλεια και τη μετανάστευση έως την παροχή συνδρομής στις φτωχότερες χώρες του κόσμου για να ανακάμψουν από την ύφεση. Εάν η συνθήκη της Λισαβόνας αρχίσει να ισχύει το 2010, το έτος αυτό θα σηματοδοτήσει την έναρξη νέου σταδίου στην εξωτερική πολιτική της ΕΕ. Ένα από τα πρώτα και ορατά αποτελέσματα της εν λόγω θεσμικής αλλαγής θα είναι η δημιουργία της Ευρωπαϊκής Υπηρεσίας Εξωτερικής Δράσης (ΕΥΕΔ).

Η οικονομική ανάκαμψη μαζί με τη μεταρρύθμιση της διεθνούς χρηματοπιστωτικής δομής πρέπει να επιτευχθούν κατά το 2010. Η Επιτροπή θα συμμετάσχει ενεργά σε διάφορα διεθνή φόρουμ τα οποία θα διαμορφώσουν τις νέες παγκόσμιες δομές. Επίσης θα εφαρμοστούν μείζονες πρωτοβουλίες για τη βελτίωση του χρηματοπιστωτικού ελέγχου και την ενίσχυση της μακροοικονομικής εποπτείας και της διαχείρισης της κρίσης.

Οι διαπραγματεύσεις προσχώρησης θα προχωρήσουν με την Κροατία και την Τουρκία. Η Επιτροπή θα αναλάβει δράση για να υλοποιήσει το αίτημα του Ευρωπαϊκού Συμβουλίου για επιτάχυνση της διαδικασίας σταθεροποίησης και σύνδεσης με τα Δυτικά Βαλκάνια. Επίσης, η Επιτροπή θα καταρτίσει μέτρα για να στηρίξει την πολιτική και κοινωνικοοικονομική ανάπτυξη του Κοσσυφοπεδίου και να βοηθήσει την πρόοδό του, ως τμήμα της περιοχής, προς την κατεύθυνση της ΕΕ.

Η ΕΕ θα συνεχίσει να στηρίζει τη διευθέτηση της διαδικασίας επανένωσης στην Κύπρο.

Όσον αφορά την Πολιτική Ευρωπαϊκής Γειτονίας (ΕΠΓ), θα δοθεί ειδική έμφαση στην εμβάθυνση των διμερών σχέσεων, ιδίως με το Ισραήλ, τη Δημοκρατία της Μολδαβίας, το Μαρόκο και την Ουκρανία. Θα σημειωθεί περαιτέρω εντατικοποίηση της ΕΠΓ μέσω για παράδειγμα της Ανατολικής Εταιρικής Σχέσης, της εγκαινίασης των πρώτων πρωτοπόρων σχεδίων στο πλαίσιο της Ένωσης για τη Μεσόγειο, και της βελτιωμένης συνεργασίας στο πλαίσιο της Συνέργειας του Ευξείνου Πόντου. Οι διαπραγματεύσεις για μια νέα συμφωνία με τη Ρωσία θα συνεχισθούν κατά τη διάρκεια του 2010. Η εφαρμογή της στρατηγικής για την Κεντρική Ασία θα ενταθεί. Η Επιτροπή θα συνεργασθεί με όλους αυτούς τους εταίρους και θα εστιάσει την προσοχή της στην ανάπτυξη αμοιβαίας ενεργειακής ασφάλειας.

Η Επιτροπή θα συνεργασθεί στενά με τη νέα διοίκηση των ΗΠΑ για να αναπτύξει τη διατλαντική εταιρική σχέση. Στο σημερινό παγκόσμιο πλαίσιο πρέπει να αναζητηθούν ευκαιρίες για την προώθηση κοινών συμφερόντων και εποικοδομητικού κοινού προγράμματος.

Η Επιτροπή θα συνεχίσει επίσης τη συνεργασία της με τις χώρες της ASEAN, την Κίνα και την Ινδία. Η Σύνοδος Κορυφής ΕΕ-Λατινικής Αμερικής τον Μάιο του 2010 θα αναπτύξει περαιτέρω τη στρατηγική εταιρική σχέση της ΕΕ με τη Λατινική Αμερική. Μετά την απόφαση του Συμβουλίου τον Ιούνιο του 2008 να ξεκινήσει εκ νέου ο πολιτικός διάλογος με την Κούβα, η συνεργασία θα αποκατασταθεί και θα ενισχυθεί κατά το 2010.

Το 2010, είναι πιθανό ότι η Επιτροπή θα συμμετάσχει ενεργά στη σύναψη ή/και στην πρακτική εφαρμογή του πολυμερούς γύρου της Ντόχα για την ανάπτυξη στο πλαίσιο του ΠΟΕ και σε τρέχουσες διμερείς/περιφερειακές εμπορικές διαπραγματεύσεις. Ο ρυθμιστικός διάλογος θα συνεχίσει με τους κύριους οικονομικούς μας εταίρους για να αυξηθεί η πρόσβαση της ευρωπαϊκής βιομηχανίας σε αγορές τρίτων χωρών. Επίσης, η Επιτροπή θα είναι ιδιαίτερα προσεκτική στην πρόληψη και αντιμετώπιση αθέμιτων δράσεων που διαστρεβλώνουν το εμπόριο, καθώς και πρακτικών προστατευτισμού στις τρίτες χώρες.

Η συμβολή της ΕΕ στη διεθνή ασφάλεια και σταθερότητα θα συνεχίσει να είναι απαραίτητη, ειδικότερα στο Κοσσυφοπέδιο, τη Μέση Ανατολή, το Αφγανιστάν και τη Γεωργία. Η ΕΕ πρέπει να συμμετάσχει ενεργά στην ειρηνευτική διαδικασία στη Μέση Ανατολή όπου η πρόοδος θα εξαρτηθεί από την εσωτερική πολιτική κατάσταση στο Ισραήλ και στα κατεχόμενα παλαιστινιακά εδάφη, την περαιτέρω δέσμευση της νέας διοίκησης των ΗΠΑ και τις προσπάθειες της Τετραμερούς Διάσκεψης καθώς και τις επιτόπου εξελίξεις.

Η εφαρμογή της επισιτιστικής διευκόλυνσης θα συνεχισθεί. Το 2010, όπως και τα προηγούμενα έτη, η Επιτροπή θα προσπαθήσει να συμμετέχει ενεργά στη διαχείριση των κρίσεων και να ανταποκρίνεται αποτελεσματικά και με ταχύτητα στις ανθρωπιστικές κρίσεις, σύμφωνα με το σχέδιο δράσης πού αφορά την ευρωπαϊκή κοινή αντίληψη για την ανθρωπιστική βοήθεια, το οποίο εκδόθηκε το 2008.

Η Σύνοδος του ΟΗΕ τον Σεπτέμβριο του 2010 θα επανεξετάσει την πρόοδο των αναπτυξιακών στόχων της χιλιετίας. Στο πλαίσιο των φιλόδοξων δεσμεύσεων της ΕΕ σχετικά με τον όγκο της βοήθειας, το 2010 καθορίσθηκε ως ενδιάμεσος στόχος της πορείας προς την επίτευξη του 0,7% μέχρι το 2015. Επίσης, το 2010 θα ολοκληρωθεί η δεύτερη αναθεώρηση της συμφωνίας του Κοτονού με τις χώρες ΑΚΕ και η ενδιάμεση αναθεώρηση του 10ου Ευρωπαϊκού Ταμείου Ανάπτυξης. Η τρίτη Σύνοδος Κορυφής Αφρικής-ΕΕ θα αναθεωρήσει την κοινή στρατηγική Αφρικής-ΕΕ που εκδόθηκε τον Δεκέμβριο του 2007 και θα αποφασίσει ένα νέο σχέδιο δράσης για την περίοδο 2011-2013.

Η Επιτροπή θα εργασθεί μαζί με αναπτυγμένες και αναπτυσσόμενες χώρες για την ταχεία εφαρμογή της συμφωνίας για την κλιματική αλλαγή εάν αυτή επιτευχθεί στην Κοπεγχάγη.

Μετά την ενδιάμεση αναθεώρηση των δημοσιονομικών μέσων για τις εξωτερικές σχέσεις που θα πραγματοποιηθεί το 2009, οποιεσδήποτε τροποποιήσεις συμφωνηθούν θα αρχίσουν να ισχύουν το 2010.

2.5 Βελτίωση της νομοθεσίας και διαφάνεια

Η βελτίωση της νομοθεσίας θα εξακολουθεί να χαρακτηρίζει τη δράση της Επιτροπής. Όσον αφορά την ισχύουσα νομοθεσία, η συνολική αποτελεσματικότητα του ρυθμιστικού πλαισίου θα εξετασθεί ανά τομέα πολιτικής, βάσει μιας ολοκληρωμένης προσέγγισης απλούστευσης. Παράλληλα, η Επιτροπή θα μελετήσει τους τομείς για τους οποίους στη δέσμη για τη βελτίωση της νομοθεσίας του 2009 θεωρήθηκε ότι υπάρχουν δυνατότητες απλούστευσης. Επίσης, η Επιτροπή θα συνεχίσει να καταβάλλει σταθερές προσπάθειες για τη μείωση του διοικητικού φόρτου προκειμένου να επιτύχει τον συμφωνημένο στόχο μείωσης του 25% μέχρι το 2012. Για να διασφαλισθεί η υψηλότερη δυνατή ποιότητα της νέας νομοθεσίας, θα συνεχισθεί η εφαρμογή του προσφάτως ενισχυμένου συστήματος εκτίμησης του αντικτύπου και θα βελτιωθεί η χρήση των αποτελεσμάτων αξιολόγησης.

Οι εργασίες στο πλαίσιο της ευρωπαϊκής πρωτοβουλίας για τη διαφάνεια θα συνεχισθούν. Μετά την αναθεώρηση κατά το 2009 του μητρώου των εκπροσώπων συμφερόντων, θα μπορούσε να υλοποιηθεί το μητρώο με μονοαπευθυντική διαδικασία που συμφωνήθηκε με το Ευρωπαϊκό Κοινοβούλιο. Επίσης, η Επιτροπή θα συνεχίσει να βελτιώνει τη διαφάνεια όσον αφορά τους τελικούς δικαιούχους των κονδυλίων της ΕΕ.

3. Μέρος II – Γενικό πλαίσιο ανθρώπινων και δημοσιονομικών πόρων για το 2010

3.1. Ανθρώπινοι πόροι

Κατά την αναλυτική εξέταση των ανθρωπίνων πόρων[1] που πραγματοποιήθηκε στις αρχές του 2007, η Επιτροπή δεσμεύθηκε ότι θα καλύψει όλες τις ανάγκες σε προσωπικό μέχρι το 2013 με σταθερούς πόρους μόλις οι τελευταίες θέσεις από τη διεύρυνση για τη Βουλγαρία και τη Ρουμανία πληρωθούν σταδιακά. Για να βοηθήσει στην τήρηση των προτεραιοτήτων πολιτικής για το 2010, η Επιτροπή έδωσε οδηγίες στις υπηρεσίες της να εντοπίσουν τρόπους αύξησης της αποτελεσματικότητας, ιδίως σε λειτουργίες στήριξης και συντονισμού. Η προσπάθεια αυτή αναμένεται να οδηγήσει στην αναδιάταξη περίπου 600 θέσεων, οι περισσότερες εκ των οποίων εντός επιμέρους ΓΔ για να ενισχυθούν οι επιχειρησιακές δραστηριότητες, ιδίως η χάραξη πολιτικής και η έκδοση νομοθετικών πράξεων, η παρακολούθηση και η εφαρμογή των κοινοτικών πολιτικών. Οι δραστηριότητες αυτές θα περιλαμβάνουν δραστηριότητες που έχουν ως στόχο να αντιμετωπίσουν τις συνέπειες της τρέχουσας χρηματοπιστωτικής και οικονομικής κρίσης, να ενοποιήσουν ερευνητικά προγράμματα στον τομέα των μεταφορών και της ενέργειας, να αυξήσουν τα πολιτικά και εμπορικά καθήκοντα στις αντιπροσωπείες της ΕΕ σε τρίτες χώρες, να ενισχύσουν τα γραφεία αντιπροσωπειών στα κράτη μέλη και να αναπτύξουν εταιρικά εργαλεία επικοινωνίας.

3.2. Μεταβολές στην κατανομή των δημοσιονομικών πόρων

Για να βοηθήσει στην προετοιμασία του προσχεδίου προϋπολογισμού για το 2010, που η Επιτροπή θα παρουσιάσει στα τέλη Απριλίου, η ετήσια στρατηγική πολιτικής παρουσιάζει τις προτεινόμενες μεταβολές στο δημοσιονομικό προγραμματισμό για κάθε τομέα του πολυετούς δημοσιονομικού πλαισίου 2007-2013. Όλες οι προτεινόμενες μεταβολές συνάδουν με τα ανώτατα όρια των δαπανών του πολυετούς δημοσιονομικού πλαισίου 2007-2013 και με τα ποσά αναφοράς που διευκρινίζονται σε διάφορα δημοσιονομικά προγράμματα.

3.2.1. Ανταγωνιστικότητα για την ανάπτυξη και την απασχόληση (Τομέας 1α)

Για τον τομέα 1α («Ανταγωνιστικότητα για την ανάπτυξη και την απασχόληση») προβλέπεται αύξηση των πιστώσεων της τάξης του 9% σε σύγκριση με τον προϋπολογισμό του 2009, σύμφωνα με τον δημοσιονομικό προγραμματισμό της Επιτροπής. Αυτό συνεπάγεται αυξήσεις της δημοσιονομικής χρηματοδότησης σημαντικών πρωτοβουλιών που συμβάλλουν στο ευρωπαϊκό σχέδιο για την ανάκαμψη της οικονομίας στο πλαίσιο του τομέα 1α και της στρατηγικής της Λισαβόνας, και ιδίως:

- του 7ο προγράμματος-πλαισίου για την έρευνα και την τεχνολογική ανάπτυξη (ΕΚ και Ευρατόμ): + 803 εκατ. EUR,

- του προγράμματος «Δια βίου Μάθηση» : + 39 εκατ. EUR,

- του προγράμματος ανταγωνιστικότητας και καινοτομίας (CIP): + 25 εκατ. EUR,

- των Διευρωπαϊκών Δικτύων (ΔΕΔ): + 128 εκατ. EUR,

- του Galileo: + 66 εκατ. EUR,

- του Ευρωπαϊκού Ινστιτούτου Καινοτομίας και Τεχνολογίας (EIT): + 24 εκατ. EUR για το πρώτο έτος λειτουργίας.

Ένα νέο δημοσιονομικό μέσο, το ευρωπαϊκό ενεργειακό πρόγραμμα για την ανάκαμψη, αποτελεί σημαντικό τμήμα του ευρωπαϊκού σχεδίου για την ανάκαμψη της οικονομίας που εγκρίθηκε από το Ευρωπαϊκό Συμβούλιο του Δεκεμβρίου 2008[2]. Το μέσο αυτό έχει σχεδιασθεί για την εφαρμογή σχεδίων στον τομέα της ενέργειας στην Κοινότητα. Θα διαρκέσει δύο έτη (2009 – 2010) και έχει προϋπολογισμό ύψους 3 500 εκατ. EUR , ο οποίος θα κατανεμηθεί ως εξής:

- σε σχέδια για διασύνδεση των δικτύων ηλεκτρισμού και φυσικού αερίου: 1 750 εκατ. EUR,

- σε σχέδια για την αιολική ενέργεια ανοικτής θάλασσας: 500 εκατ. EUR,

- σε σχέδια για τη δέσμευση και αποθήκευση άνθρακα: 1 250 εκατ. EUR.

Η Επιτροπή πρότεινε την αναθεώρηση του πολυετούς δημοσιονομικού πλαισίου 2007-2013 για να διατεθούν συμπληρωματικά κονδύλια στον τομέα 1α ενώ παράλληλα να τηρηθούν τα συνολικά ποσά που συμφωνήθηκαν στη διοργανική συμφωνία για τη δημοσιονομική πειθαρχία και τη χρηστή δημοσιονομική διαχείριση της 17ης Μαΐου 2006[3]. Ενόψει των συζητήσεων με την αρμόδια για τον προϋπολογισμό αρχή, η Επιτροπή προτείνει τη μεταφορά πόρων που δεν είναι απαραίτητοι για τον τομέα 2 για το 2008 στον τομέα 1α προκειμένου να αποδεσμευθούν τα 3 500 εκατ. EUR που προτείνονται για τη χρηματοδότηση σχεδίων στον τομέα της ενέργειας (1 500 εκατ. EUR το 2009 και 2 000 εκατ. EUR το 2010).

Η Επιτροπή θα συνεργασθεί με τον Ευρωπαϊκό Οργανισμό Χημικών Προϊόντων ώστε να ανευρεθεί τρόπος επίλυσης της αναμενόμενης έλλειψης ταμειακής ρευστότητας το 2010 λόγω της καταβολής των τελών στον Οργανισμό αυτό αργότερα κατά τη διάρκεια του έτους. Θα πρέπει να προβλεφθεί επιχορήγηση από τον προϋπολογισμό της ΕΕ.

Το προτεινόμενο κοινοτικό πρόγραμμα για την υποστήριξη συγκεκριμένων δραστηριοτήτων στον τομέα των χρηματοπιστωτικών υπηρεσιών, της χρηματοοικονομικής αναφοράς και του λογιστικού ελέγχου[4] θα επιτρέψει στην Επιτροπή να χρηματοδοτήσει οργανισμούς[5] που δραστηριοποιούνται στους τομείς της εποπτικής σύγκλισης και της συνεργασίας, και της χρηματοοικονομικής αναφοράς και του λογιστικού ελέγχου. Τα προτεινόμενα συνολικά κονδύλια ανέρχονται σε 36,2 εκατ. EUR για την περίοδο 2010-2013, όπως προβλέφθηκε ήδη στον επικαιροποιημένο δημοσιονομικό προγραμματισμό του Ιανουαρίου 2009.

3.2.2. Συνοχή για την ανάπτυξη και την απασχόληση (Τομέας 1β)

Σύμφωνα με τον ισχύοντα προγραμματισμό των διαρθρωτικών ταμείων και του Ταμείου Συνοχής, οι χρηματοδοτικοί πόροι που διατίθενται για την ανάπτυξη και την απασχόληση θα αυξηθούν κατά 980 εκατ. EUR, ή κατά ποσοστό 2%, σε σύγκριση με το 2009. Μετά την κατάρτιση των όρων για την αποτελεσματική διαχείριση και έλεγχο, και την έκδοση των μέτρων που προτάθηκαν στα τέλη του 2008 για τον εκσυγχρονισμό της εφαρμογής, η Επιτροπή θα συγκεντρωθεί στη βελτιστοποίηση του αντίκτυπου αυτών των μέτρων όσον αφορά τη συνοχή, την ανάπτυξη και την αποτελεσματικότητα για την καταπολέμηση της οικονομικής και χρηματοπιστωτικής κρίσης.

3.2.3. Διατήρηση και διαχείριση των φυσικών πόρων (Τομέας 2)

Ο διαγνωστικός έλεγχος της γεωργικής πολιτικής θα περιλαμβάνει μεταφορά 479 εκατ. EUR από τις άμεσες ενισχύσεις στην αγροτική ανάπτυξη, η οποία θα προστεθεί στη μεταφορά που συνδέεται με την προαιρετική διαφοροποίηση για την Πορτογαλία και τη μεταρρύθμιση του τομέα του οίνου, οδηγώντας σε αύξηση κατά 4,3% των πιστώσεων για την αγροτική ανάπτυξη το 2010 σε σύγκριση με το 2009.

Αυτή η σύγκριση γίνεται χωρίς να ληφθούν υπόψη τα ειδικά μέτρα που προγραμματίσθηκαν για το 2009 στο πλαίσιο του ευρωπαϊκού σχεδίου για την ανάκαμψη της οικονομίας. Στο πλαίσιο του τομέα 2, η Επιτροπή προτείνει να επισπευσθούν, ήδη από το 2009, τα μέτρα που προβλέπονται στον διαγνωστικό έλεγχο για τη νέα πρόκληση (500 εκατ. EUR) και για την καλύτερη ευρυζωνική υποδομή στις αγροτικές κοινότητες (1 000 εκατ. EUR). Τα μέτρα αυτά του ευρωπαϊκού σχεδίου για την ανάκαμψη της οικονομίας προστίθενται στα μέτρα που προβλέπονται στον τομέα 1α.

Οι πόροι που διατίθενται στο LIFE+ θα αυξηθούν κατά 6,9% το 2010, όπως προβλέφθηκε στον δημοσιονομικό προγραμματισμό.

3.2.4. Ελευθερία, ασφάλεια και δικαιοσύνη (Τομέας 3α)

Οι δαπάνες αυτού του τομέα θα αυξηθούν κατά περίπου 14% το 2010 σε σύγκριση με το 2009, αποδεικνύοντας με αυτό τον τρόπο την υψηλή προτεραιότητα που έχει η κοινοτική δράση σε αυτόν τον τομέα.

Η Επιτροπή θα υποβάλει προτάσεις που έχουν σχεδιασθεί για την εφαρμογή του κοινού ευρωπαϊκού συστήματος ασύλου, συμπεριλαμβανομένης της θέσπισης υπηρεσίας υποστήριξης, όπως προβλέπεται στο ευρωπαϊκό σύμφωνο για τη μετανάστευση και το άσυλο που εγκρίθηκε από το Ευρωπαϊκό Συμβούλιο στις 15 και 16 Οκτωβρίου 2008. Αυτή η υπηρεσία θα αποτελέσει σημαντική συνιστώσα της κοινής ευρωπαϊκής πολιτικής για τη μετανάστευση και το άσυλο.

Επίσης, η Επιτροπή προτείνει τη διατήρηση του ίδιου σταθερού επιπέδου χρηματοδότησης για τον FRONTEX (78 εκατ. EUR) το 2010 όπως το 2009· το ποσό αυτό είναι κατά 8 εκατ. EUR μεγαλύτερο από το αρχικά προβλεπόμενο στον δημοσιονομικό προγραμματισμό.

Προτείνεται μείωση 30 εκατ. EUR λόγω της έλλειψης νομικών πράξεων. Εντούτοις, οι εξελίξεις στον τομέα του ελέγχου στα σύνορα, όπως η καθιέρωση συστημάτων εισόδου-εξόδου και καταχώρισης ταξιδιωτών μπορούν να αρχίσουν το 2010, όπως είχε αρχικά σχεδιασθεί.

3.2.5. Ιθαγένεια (Τομέας 3β)

Με δεδομένη τη στασιμότητα που χαρακτηρίζει αυτόν τον τομέα δαπανών, το συνολικό ποσό που προτείνεται για το 2010 αντιπροσωπεύει μικρή αύξηση της τάξης του 0,6% σε σύγκριση με το 2009, που επιτρέπει τη διατήρηση του ίδιου επιπέδου χρηματοδότησης για σημαντικά μέτρα που αφορούν τους πολίτες της ΕΕ, όπως η δημόσια υγεία, η προστασία των καταναλωτών, η πολιτική προστασία, τα πολιτιστικά προγράμματα και η επικοινωνία.

3.2.6. Η ΕΕ ως παγκόσμιος εταίρος (Τομέας 4)

Η επιτυχής ολοκλήρωση της διάσκεψης των Ηνωμένων Εθνών για την κλιματική αλλαγή στην Κοπεγχάγη τον Δεκέμβριο του 2009 αποτελεί σημαντική προτεραιότητα για την ΕΕ. Η συνέχεια που θα δοθεί στη διάσκεψη αυτή θα έχει επιπτώσεις τόσο στις εσωτερικές όσο και στις εξωτερικές πολιτικές της ΕΕ. Η εφαρμογή του νέου διεθνούς καθεστώτος για την κλιματική αλλαγή που θα εγκριθεί στην Κοπεγχάγη πιθανά θα περιέχει μέτρα για την προσαρμογή, το μετριασμό, τη χρηματοδότηση και τη μεταφορά τεχνολογίας, μεταξύ άλλων και μέσω της συμμαχίας όσον αφορά την αλλαγή του κλίματος του πλανήτη, προκειμένου να υποβοηθηθούν οι πλέον ευάλωτες χώρες κατά την κατάρτιση των προγραμμάτων τους προσαρμογής.

Η Επιτροπή σκοπεύει να διαθέσει 600 εκατ. EUR για την προοδευτική εφαρμογή της Ανατολικής Εταιρικής Σχέσης για την περίοδο 2010-2013. Ποσό 250 εκατ. EUR διατέθηκε μέσω του εκ νέου προγραμματισμού των κονδυλίων του Ευρωπαϊκού Μηχανισμού Γειτονίας και Εταιρικής Σχέσης (ΕΜΓΕΣ). Τα υπόλοιπα 350 εκατ. EUR θα προέλθουν από το μη κατανεμημένο περιθώριο του τομέα 4, που έχει προγραμματισθεί ως εξής 2010: 25 εκατ. EUR· 2011: 53 εκατ. EUR· 2012: 113 εκατ. EUR· 2013: 159 εκατ. EUR.

Όσον αφορά τα παλαιστινιακά εδάφη, θα πρέπει να συνεχισθεί η παροχή βοήθειας προς τη Γάζα και τη Δυτική Όχθη για να αμβλυνθούν οι συνέπειες της παρατεταμένης κρίσης.

Η Επιτροπή θα συνεχίσει να τηρεί τη δέσμευσή της όσον αφορά την αντιμετώπιση αναγκών που προέρχονται από την κρίση του 2008 στη Γεωργία. Η συνδρομή προς τους ακουσίως μετακινηθέντες στο εσωτερικό της χώρας θα συμπληρώσει και θα ενισχύσει τη στήριξη για τις προτεραιότητες πολιτικής που εντοπίστηκαν στο ενδεικτικό πρόγραμμα για τη Γεωργία στο πλαίσιο του ΕΜΓΕΣ για την περίοδο 2007-2010: στήριξη της δημοκρατικής ανάπτυξης, του κράτους δικαίου και της διακυβέρνησης, στήριξη της οικονομικής ανάπτυξης, της μείωσης της φτώχειας και των κοινωνικών μεταρρυθμίσεων και στήριξη της ειρηνικής διευθέτησης των εσωτερικών συγκρούσεων στη Γεωργία.

Επίσης, η Επιτροπή θα βελτιώσει περαιτέρω τη διαδικασία σταθεροποίησης και σύνδεσης με το Κοσσυφοπέδιο. Το 2010, η Επιτροπή θα εφαρμόσει μέτρα για να στηρίξει την πολιτική και κοινωνικοοικονομική ανάπτυξη του Κοσσυφοπεδίου και την προσέγγισή του προς την ΕΕ, στο πλαίσιο της μελέτης που σκοπεύει να δημοσιεύσει το φθινόπωρο του 2009.

Οι απαιτήσεις για την ειρηνευτική διαδικασία στη Μέση Ανατολή, την Κούβα, τη Γεωργία, το Κοσσυφοπέδιο, τη στήριξη της διαδικασίας επανένωσης στην Κύπρο και την κλιματική αλλαγή θα εξαρτηθούν από τις εξελίξεις τους επόμενους μήνες. Η Επιτροπή θα συμπληρώσει τα αιτήματά της κατά τη διάρκεια της διαδικασίας του προϋπολογισμού.

[1] «Σχεδιασμός και βελτιστοποίηση των ανθρώπινων πόρων για την εξυπηρέτηση των προτεραιοτήτων της ΕΕ» , SEC(2007)530 της 24.04.2007.

[2] Συμπεράσματα της Προεδρίας της συνεδρίασης του Ευρωπαϊκού Συμβουλίου στις Βρυξέλλες στις 11-12 Δεκεμβρίου 2008, 17271/08, σημείο 9.

[3] COM(2008) 859 της 10.12.2008.

[4] COM (2009) 14 της 23.1.2009.

[5] Το ίδρυμα της επιτροπής διεθνών λογιστικών προτύπων, η ευρωπαϊκή συμβουλευτική ομάδα για θέματα χρηματοοικονομικής αναφοράς, το συμβούλιο εποπτείας δημοσίου συμφέροντος, η ευρωπαϊκή επιτροπή ρυθμιστικών αρχών των αγορών κινητών αξιών, η επιτροπή ευρωπαϊκών αρχών τραπεζικής εποπτείας και η επιτροπή ευρωπαϊκών εποπτικών αρχών ασφαλίσεων και επαγγελματικών συντάξεων.